Man vas ná bewerings van kinderarbeidŉ Optog is Donderdagoggend deur ANC-lede in Wesselsbron gehou. Van die dorp se inwoners beweer die optog hou verband met Reyneke se saak, maar dit kon nie amptelik bevestig word nie. Foto: Verskaf ŉ Arbeidsmakelaar van die Wesselsbron-gebied in die Vrystaat, wat deur die Valke ondersoek is oor bewerings dat hy minderjarige kinders as werkers op plase in die gebied laat werk het, is Donderdagoggend in hegtenis geneem. Tobie Bird, Hendrik Reyneke se swaer, het aan Maroela Media gesê swaargewapende polisiebeamptes en beamptes van die Valke het omstreeks 06:00 vanoggend in talle voertuie by die plaas waar Reyneke woon, opgedaag en hom in hegtenis geneem. “Van daardie beamptes klim daar uit met R5-gewere. Hoekom is dit nodig vir so baie beamptes om een man in hegtenis te neem? As hulle vir hom gesê het hy moet polisiestasie toe kom, sou hy dit onmiddellik gedoen het, maar hulle verkies nou om dit só te doen. Daar is by my geen twyfel dat hierdie ŉ klomp opgeblaasde nonsens is en dat [die owerhede] nou probeer om politieke voordeel hieruit te trek nie.” Kapt. S’fiso Nyakane, woordvoerder van die Valke, het aan Maroela Media gesê Reyneke het vandag vlugtig in die plaaslike landdroshof verskyn op aanklagte van kinderarbeid, mensehandel en die oortreding van die basiese voorwaardes vir indiensneming. Nyakane het gesê Reyneke se inhegtenisneming hou verband met 39 kinders tussen die ouderdomme van 13 en 17 jaar en 247 volwassenes wat twee weke gelede van vier verskillende plase in die Wesselsbron-distrik “gered” is. Volgens Nyakane het die owerhede ondersoek ingestel nadat hulle ŉ wenk ontvang het. Hy het gesê Reyneke het na bewering die werkers van Setlagole, Madibogo en Delareyville af laat kom. “Die departement van natuurbewaring het ook op 31 leeus op sy plaas Driehoek beslag gelê vir die nienakoming van permitvoorwaardes,” het Nyakane gesê. Maroela Media verneem egter dat die leeus nie aan Reyneke behoort nie, maar slegs op die plaas aangehou is waar hy ook woon. Bird het ook aan Maroela Media gesê daar is nie op enige leeus beslag gelê soos Nyakane beweer nie. Bird hou vol dat die bewerings teen Reyneke onwaar is. Hy verduidelik dat die werkers jaarliks van Noordwes af kom om as seisoenale werkers op die plase in die omgewing te werk. “Baie van die vroue het nog klein babatjies en dan bring hulle ouer kinders saam om na die babas te kyk terwyl hulle werk. Nou word daar gemaak asof hierdie kinders deur [Reyneke] aangestel is om op die plase te werk. Dit is heeltemal nonsens.” Hy het gesê die hele saga het nou tot gevolg dat hierdie werkers, wat jaarliks op dié manier ŉ inkomste verdien het, nou sonder werk én sonder inkomste sit. Bird het bygevoeg bewerings dat sommige werkers glad nie vir hul werk betaal is nie, is ook nie waar nie. “Baie van die werkers het versoek dat hulle nie maandeliks betaal word nie, maar eerder al hul geld aan die einde van die werkseisoen ontvang. Dan het hulle ŉ lompsom wat hulle vir ŉ rukkie weer kan onderhou. Nou word daar gemaak asof hierdie werkers nie vir hul werk betaal is nie.” Hy het gesê hy daag die owerhede uit om te bewys dat enige van die bewerings wat teen Reyneke gemaak word waar is. Bird het gesê daar is ook Donderdagoggend ŉ optog deur ANC-lede in die dorp gehou. Van die dorp se inwoners beweer die optog hou verband met Reyneke se saak, maar dit kon nie amptelik bevestig word nie. Maroela Media kon ten spyte van verskeie pogings nie Reyneke se regsverteenwoordiger bereik vir kommentaar nie. Nyakane het gesê Reyneke sal op 13 September weer in die hof verskyn vir sy borgtogaansoek. Hy bly tot dan in aanhouding.